Diari Oficial de la Generalitat Valenciana


Sumari del DOGV 8298, del 18-05-2018 (2018/4896)

RESOLUCIÓ de 16 de maig de 2018, de la Direcció General de Centres i Personal Docent, per la qual s'estableixen les condicions específiques per a l'admissió de l'alumnat en la doble titulació de Batxiller i de Baccalauréat en l'IES Professor Broch i Llop de Vila-real i en l'IES Ausiàs March de Manises, a partir del curs 2018-2019.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8298

Data del DOGV
:   18-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4896


Data del document
:   16-05-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 16 de maig de 2018, de la Direcció General de Centres i Personal Docent, per la qual s'estableixen les condicions específiques per a l'admissió de l'alumnat en la doble titulació de Batxiller i de Baccalauréat en l'IES Professor Broch i Llop de Vila-real i en l'IES Ausiàs March de Manises, a partir del curs 2018-2019. [2018/4896]  
  
El 10 de gener de 2008, el Govern d'Espanya i el Govern de França van signar l'Acord relatiu a la doble titulació de Batxiller i Baccalauréat en els centres espanyols (BOE 86, 08.04.2009), en desplegament de l'Acord marc signat el 16 de maig de 2005, sobre els programes educatius, lingüístics i culturals en centres escolars d'ambdós estats (BOE 164, 11 de juliol). Aquest acord defineix el programa relatiu a la doble titulació de Batxiller i de Baccalauréat, d'ara endavant programa Batxibac, el qual ofereix a l'alumnat inscrit la possibilitat d'obtenir els dos títols nacionals al final dels estudis de secundària i d'accedir a estudis superiors, formació i activitat professional, tant a Espanya com a França.  
El Reial decret 102/2010, de 5 de febrer (BOE 62, 12 de març), regula l'ordenació dels ensenyaments acollits a l'Acord del Govern d'Espanya i del Govern de França, relatiu a la doble titulació de Batxiller i Baccalauréat en centres docents espanyols.  
L'Ordre EDU/2157/2010, de 30 de juliol (BOE 191, 7 d'agost), regula el currículum mixt d'aquests ensenyaments, així com els requisits per a l'obtenció de la doble titulació de Batxiller i Baccalauréat.  
Aquestes dues disposicions normatives van ser modificades posteriorment pel Reial decret 95/2014, de 14 de febrer (BOE 55, 5 de març), el qual modifica el Reial decret 102/2010, de 5 de febrer, i l'Ordre ECD/1961/2015, de 24 de setembre (BOE 233, 29 de setembre), la qual modifica l'Ordre EDU/2157/2010, de 30 de juliol.  
L'article 6 del Reial decret 102/2010, de 5 de febrer, estableix que els centres docents que imparteixen el currículum mixt han de ser autoritzats per les administracions educatives corresponents i que aquestes han de comunicar la relació de centres autoritzats al Ministeri d'Educació; a més a més, el Ministeri d'Educació, Cultura i Esport aprova anualment, mitjançant resolució, les instruccions per a cada curs relatives a aquest programa de doble titulació.  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, defineix el nostre sistema com a plurilingüe i intercultural, que té com a llengües curriculars el valencià, el castellà, l'anglés i altres llengües estrangeres.  
Per això, un dels objectius de la Conselleria d'Educació, Investigació, Cultura i Esport és afavorir el coneixement de les llengües estrangeres dins el sistema educatiu i facilitar l'accés de l'alumnat a estudis superiors, formació i activitat professional tant dins del territori nacional com a altres països d'Europa, per la qual cosa es dóna la possibilitat a l'alumnat de la Comunitat Valenciana de cursar el currículum mixt i d'assolir els dos títols abans esmentats.  
  
Per Resolució de 7 de maig de 2018, de la Conselleria d'Educació, Investigació, Cultura i Esport (DOGV 8291, 10 de maig), s'autoritzà la implantació d'un programa experimental de batxillerat per a impartir el currículum mixt relatiu a la doble titulació de Batxiller i de Baccalauréat, d'ara endavant programa Batxibac, en l'IES Professor Broch i Llop de Vila-real i en l'IES Ausiàs March de Manises durant el curs 2018-2019. En el seu apartat nové, referent a l'admissió, s'indica que el procediment i els criteris d'admissió seran els establits per la Direcció General de Centres i Personal Docent.  
  
Per aquesta raó ha d'establir-se un procediment objectiu que garantisca que l'accés a aquests ensenyaments es produïsca en igualtat de condicions per a tot l'alumnat, motiu pel qual han de determinar-se unes regles específiques que permeten ordenar el procés d'admissió en aquests ensenyaments.  
Per això, i també d'acord amb la disposició final primera de l'Ordre de 7/2016, de 19 d'abril, de la Conselleria d'Educació, Investigació, Cultura i Esport, per la qual es regula el procediment d'admissió de l'alumnat als centres docents sostinguts amb fons públics de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat, que faculta la direcció general competent en matèria de centres docents per a dictar quantes resolucions siguen procedents per al seu desplegament i aplicació, i fent ús de les facultats conferides per l'esmentada ordre i de les competències atorgades pel Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
U. Àrea d'influència  
L'àrea d'influència del programa Batxibac, que s'imparteix en l'Institut d'Ensenyament Secundari Professor Broch i Llop de Vila-real, amb codi de centre 15375597, i en l'Institut d'Ensenyament Secundari Ausiàs March de Manises, amb codi de centre 39427544, comprendrà tota la Comunitat Valenciana.  
  
Dos. Places escolars  
La direcció general competent en matèria de planificació educativa comunicarà als centres el nombre de places escolars a oferir en el primer curs del programa Batxibac per a cada curs escolar. Els centres donaran l'oportuna publicitat de les vacants existents.  
  
Tres. Presentació de sol·licituds  
1. L'alumnat que desitge accedir als ensenyaments que se citen haurà d'omplir la sol·licitud a què es pot accedir en la pàgina web de la Conselleria d'Educació, Investigació, Cultura i Esport: http://www.ceice.gva.es/web/ordenacion-academica/bachillerato, o a la secretaria dels centres.  
2. La sol·licitud, així com tota la documentació necessària, original o còpia compulsada, es presentarà bé en l'IES Professor Broch i Llop de Vila-real, o bé en l'IES Ausiàs March de Manises, segons l'opció de l'alumnat.  
3. L'esmentada sol·licitud també podrà presentar-se per correu electrònic en les adreces dels centres:  
IES Professor Broch i Llop de Vila-real: 52470079@dzd.if  
IES Ausiàs March de Manises: 31042267@ibo.ye  
En aquest cas caldrà indicar en l'assumpte «Sol·licitud admissió BATXIBAC»; també haurà de presentar-se tota la documentació original o compulsada a la secretaria dels centres.  
  
Quatre. No duplicitat de sol·licituds  
1. La presentació de la sol·licitud del programa Batxibac és independent de l'establida amb caràcter general i que figura en l'annex IV de l'Ordre 7/2016, que es refereix a qualsevol altre tipus de batxillerat i que s'haurà presentat al centre de primera opció.  
2. No suposarà duplicitat la presentació d'una sol·licitud per a cursar el programa Batxibac i una altra per a cursar qualsevol altre batxillerat en aquest o altres centres de la Comunitat Valenciana sostinguts amb fons públics.  
  
Cinc. Documentació  
Juntament amb la sol·licitud es presentarà la documentació següent:  
1. Certificació acadèmica expedida per la secretaria del centre de procedència, on haurà de constar la nota mitjana de l'ESO, o del cicle formatiu de grau mitjà, si és el cas.  
2. Certificació acadèmica expedida por la secretaria del centre de procedència, on hauran de constar, almenys, les qualificacions obtingudes en les assignatures de Llengua estrangera: Francés, Valencià: Llengua i Literatura i Llengua i Literatura Castellana, de 4t. de l'ESO.  
3. Certificació acreditativa, si disposa d'ella, com a mínim, del nivell B1 de francés del Marc europeu comú de referència per a les llengües mitjançant el diploma B1 del DELF Scolaire, el diploma B1 del DELF Júnior o el certificat B1 de francés expedit per les escoles oficials d'idiomes.  
4. En el cas de l'alumnat procedent de sistemes educatius estrangers, es presentarà el volant expedit per l'Àrea Funcional de l'Alta Inspecció d'Educació (Subdelegació del Govern) que acredite haver sol·licitat l'homologació o convalidació dels estudis realitzats.  
En cas que no dispose d'un document acreditatiu de la nota final equivalent a les qualificacions del sistema educatiu espanyol, es considerarà que aquesta nota és 5.  
  
Sis. Termini de presentació de sol·licituds i calendari d'admissió  
El termini de presentació de sol·licituds i el calendari d'admissió serà el que s'establisca de forma general per als ensenyaments de batxillerat en la resolució que cada curs escolar publique la direcció territorial d'Educació, Investigació, Cultura i Esport corresponent a l'àmbit territorial de l'institut d'educació secundària per al qual se sol·licite l'admissió en el procés ordinari d'admissió de l'alumnat.  
  
Set. Requisits i criteris de baremació  
1. Per a accedir al programa Batxibac l'alumnat ha d'acreditar com a mínim un nivell B1 de francés del Marc europeu comú de referència per a les llengües mitjançant el diploma B1 del DELF Scolaire, el diploma B1 del DELF Júnior o el certificat B1 de francés expedit per les escoles oficials d'idiomes.  
2. Si no s'aporta aquesta documentació, caldrà superar una prova de nivell en llengua francesa establida pel centre Batxibac sol·licitat.  
3. L'objectiu és que en acabar l'etapa l'alumnat haja assolit en llengua francesa almenys el nivell B2 del Marc europeu de referència per a les llengües.  
4. Una vegada acreditats els requisits establits en els punts 1 i 2 d'aquest apartat, les places assignades al programa s'adjudicaran en base a la nota mitjana de l'ESO, o del cicle formatiu de grau mitjà, si és el cas.  
5. En cas d'empat, caldrà ajustar-se a la major nota obtinguda en l'assignatura de Llengua estrangera: Francés de 4t. de l'ESO. Si es manté l'empat, es dirimirà calculant la nota mitjana aritmètica entre les assignatures de Valencià: Llengua i Literatura i la de Llengua i Literatura Castellana, de 4t. d'ESO.  
6. Si encara es manté l'empat, les places s'adjudicaran per sorteig, i s'aplicarà la lletra de desempat que s'haja assignat per a aqueix curs escolar en el procés ordinari d'admissió d'alumnat.  
  
Huit. Responsable del procés d'admissió  
La direcció dels centres educatius serà la responsable de tot el procés d'admissió.  
  
Nou. Reclamació contra les llistes provisionals  
1. Acabat el procés de baremació, es procedirà a publicar en la pàgina web i en el tauler d'anuncis de la secretaria dels centres el llistat provisional de l'alumnat sol·licitant per ordre de puntuació.  
2. El termini per a presentar al·legacions serà l'establit per al procediment ordinari d'admissió d'alumnat per als ensenyaments de batxillerat.  
3. La direcció dels centres, a la vista de les reclamacions presentades i amb un informe previ del consell escolar, aprovarà i publicarà les llistes definitives en la pàgina web dels centres i es procedirà a formalitzar la matrícula a la secretaria dels centres.  
  
Deu. Publicació  
Aquesta resolució es publicarà en el Diari Oficial de la Generalitat Valenciana i produirà efectes a partir del curs escolar 2018-2019.  
D'acord amb el que estableixen els articles 112 i següents de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
El recurs de reposició haurà d'interposar-se davant de la Conselleria d'Educació, Investigació, Cultura i Esport, en el termini d'un mes a comptar des de l'endemà de la seua publicació.  
El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.  
  
València, 16 de maig de 2018.- El director general de Centres i Personal Docent: José Joaquín Carrión Candel.